CELEX: 
Language: ro
Date: 2019-10-15 00:00:00
Title: REGULAMENTUL DELEGAT (UE) …/… AL COMISIEI de modificare a anexei II la Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize
                  1
                împuternicește Comisia să adopte acte delegate în conformitate cu condițiile prevăzute la articolul 17 din regulament.  
            
            
               În special, conform articolului 7 alineatul (2) din Regulamentul (UE) nr. 515/2014, Comisia este împuternicită să adopte acte delegate pentru revizuirea acțiunilor specifice prevăzute în anexa II la regulamentul menționat, în cazul în care se consideră oportun, inclusiv în contextul reexaminării intermediare.
            
            
               Caracterul dinamic al fluxurilor de migrație necesită o abordare flexibilă comună care să răspundă în mod adecvat evoluțiilor în materie de politică și nevoilor de finanțare ale UE și ale statelor sale membre, în special ale celor care se confruntă în mod constant cu o presiune ridicată și disproporționată exercitată de migrație la frontierele lor externe. 
            
            
               În acest context, Fondul pentru securitate internă și, în special, instrumentul pentru frontiere externe și vize ar trebui să fie în măsură să ofere sprijin financiar adecvat măsurilor de control la frontiere, inclusiv punerii în aplicare a politicilor UE, cum ar fi abordarea-hotspot, astfel cum se subliniază în Agenda europeană privind migrația, prezentată de Comisia Europeană la 13 mai 2015
                  2
                și aprobată de Consiliul European din 25 și 26 iunie 2015
                  3
               . 
            
            
               În contextul reexaminării intermediare a programelor naționale efectuate în cadrul articolului 15 din Regulamentul (UE) nr. 514/2014 și ținând seama de prioritățile în materie de politică ale UE evidențiate mai sus, s-au identificat nevoi suplimentare de finanțare în ceea ce privește activitățile de control la frontiere, în special în statele membre care se confruntă cu o presiune ridicată și disproporționată exercitată de migrație la frontierele externe. 
            
            
               Necesitatea sprijinirii unor astfel de eforturi a fost reiterată de Consiliul European în concluziile sale din 28 iunie 2018, în cadrul cărora solicită intensificarea cooperării cu țările terțe pentru a se asigura consolidarea capacităților acestora în materie de gestionare a frontierelor.
            
            
               Astfel de nevoi de finanțare ar trebui să fie acoperite în cel mai adecvat mod posibil și prin utilizarea celui mai potrivit instrument de finanțare.
            
            
               În acest sens, luând în considerare particularitățile nevoilor de finanțare aferente, completarea programelor naționale ale statelor membre prin recurgerea la cheia de repartizare care a fost utilizată pentru distribuirea alocării de bază destinate fiecărui stat membru nu este instrumentul potrivit, deoarece nu ar răspunde în mod special nevoilor identificate ale statelor membre care se confruntă cu o presiune ridicată și disproporționată exercitată de migrație și care asigură controlul la frontierele externe ale UE.
            
            
               Nici utilizarea asistenței de urgență nu constituie o opțiune adecvată, deoarece aceasta presupune, în principiu, existența unor circumstanțe foarte specifice, și anume o situație de urgență, astfel cum este definită la articolul 2 litera (f) din Regulamentul (UE) nr. 515/2014. În plus, în cadrul asistenței de urgență, finanțarea se acordă pe baza unui proiect și pentru o perioadă scurtă de timp (de regulă, pentru maximum 12 luni), contrar perspectivei multianuale a finanțării acordate prin intermediul programului național. 
            
            
               Având în vedere cele de mai sus, furnizarea unei astfel de finanțări suplimentare prin intermediul acțiunilor specifice în cadrul programelor naționale (gestiune partajată) este canalul cel mai adecvat, deoarece permite o ajustare mai flexibilă în funcție de dinamica și particularitățile unei anumite situații, oferind o abordare personalizată menită să sprijine o activitate precisă în statele membre vizate prin intermediul Fondului pentru securitate internă - componenta frontiere și vize. 
            
            
               În prezent, în lista din anexa II la Regulamentul (UE) nr. 515/2014 sunt prevăzute două acțiuni specifice. Una dintre acestea, care este o acțiune comună a cel puțin două state membre, se referă la cooperarea consulară, iar cea de a doua se referă la achiziționarea mijloacelor de transport și a echipamentelor operaționale care urmează să fie puse la dispoziția Agenției Europene pentru Poliția de Frontieră și Garda de Coastă în cazul derulării unor operațiuni comune.
            
            
               Întrucât acțiunile specifice existente nu permit sprijinirea tipului de activități identificate în contextul reexaminării intermediare, este necesar ca în anexa relevantă la Regulamentul (UE) nr. 515/2014 să se includă o nouă acțiune specifică. Această acțiune specifică ar contribui la consolidarea activităților de control la frontiere (inclusiv a verificărilor la frontiere, a primirii inițiale și a supravegherii frontierelor), precum și la punerea în aplicare a abordării-hotspot și, astfel, ar sprijini gestionarea integrată a frontierelor, asigurând în mod eficace controlul și protecția frontierelor externe ale Uniunii. 
            
            
               În plus, o astfel de modificare a listei de acțiuni specifice menite să răspundă acestor nevoi precise ale statelor membre, astfel cum se prevede în temeiul juridic al instrumentului de sprijin financiar pentru frontiere externe și vize, care este parte a Fondului pentru securitate internă, oferă și oportunitatea de a spori valoarea adăugată a UE în contextul gestionării fluxurilor de migrație.
            
            
            
               2.CONSULTĂRILE PREALABILE ADOPTĂRII ACTULUI
            
            
               În conformitate cu normele privind o mai bună legiferare și în temeiul considerentului 40 din Regulamentul (UE) nr. 515/2014, Comisia ar trebui să organizeze, atunci când pregătește acte delegate, consultări adecvate, inclusiv la nivel de experți. O astfel de consultare a avut loc, prin procedură scrisă, în perioada 7 iunie - 24 iunie 2019. 
            
            
               Observațiile formulate de experții statelor membre au fost luate în considerare în mod corespunzător la elaborarea prezentului regulament delegat al Comisiei.
            
         
         
            
               În conformitate cu normele privind o mai bună legiferare, după consultarea interservicii, s-a activat un mecanism de feedback. Nu s-au primit observații pe durata perioadei de feedback, care s-a încheiat la 26 august 2019.
            
            
            
               3.ELEMENTELE JURIDICE ALE ACTULUI DELEGAT
            
            
               Astfel cum se prevede la articolul 7 alineatul (2) din Regulamentul (UE) nr. 515/2014, Comisia este împuternicită să adopte acte delegate pentru modificarea anexei II la regulamentul menționat care conține lista acțiunilor specifice.
            
            
               Articolul 17 din Regulamentul (UE) nr. 515/2014 stabilește modul în care se exercită delegarea, în special condițiile în care Comisia este împuternicită să adopte acte delegate.
            
            
            
               REGULAMENTUL DELEGAT (UE) …/… AL COMISIEI
            
            
               din 15.10.2019
            
            
               de modificare a anexei II la Regulamentul (UE) nr. 515/2014 al Parlamentului European și al Consiliului de instituire, în cadrul Fondului pentru securitate internă, a instrumentului de sprijin financiar pentru frontiere externe și vize  
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE
                  4
               , în special articolul 7 alineatul (2),
            
            
               întrucât:
            
            
               (1)În contextul reexaminării intermediare menționate la articolul 15 din Regulamentul (UE) nr. 514/2014 al Parlamentului European și al Consiliului
                  5
               , s-au identificat nevoi suplimentare de finanțare ale statelor membre în domeniul gestionării frontierelor. 
            
            
               (2)Reexaminarea intermediară a identificat necesitatea de a oferi un sprijin financiar adecvat activităților de control la frontieră, în special în zonele hotspot, astfel cum sunt definite la articolul 2 punctul 10 din Regulamentul (UE) 2016/1624
                  6
               , precum și în alte zone de frontieră care se confruntă sau care s-ar putea confrunta cu o presiune similară ridicată și disproporționată exercitată de migrație. 
            
            
               (3)Anexa II la Regulamentul (UE) nr. 515/2014 enumeră două acțiuni specifice pentru care statele membre pot să primească fonduri suplimentare.
            
            
               (4)Finanțarea pentru acțiunile menite să consolideze capacitățile de control la frontieră și punerea în aplicare a abordării-hotspot sau a unei abordări similare nu poate fi direcționată în mod adecvat pe baza actualei liste de acțiuni specifice. Prin urmare, modificarea acestei liste este modalitatea optimă de a răspunde nevoilor identificate în cadrul obiectivelor Fondului pentru securitate internă - componenta frontiere și vize.
            
            
               (5)Adăugarea unei noi acțiuni specifice în anexa II la Regulamentul (UE) nr. 515/2014 va contribui la asigurarea unui control eficace la frontierele externe ale Uniunii. Această acțiune este conformă obiectivului specific al regulamentului menționat, prevăzut la articolul 3 alineatul (2) litera (b), și anume acela de a sprijini gestionarea integrată a frontierelor, facilitând accesul la protecție internațională pentru persoanele care au nevoie de aceasta.
            
            
               (6)Adăugarea unei noi acțiuni specifice care să reflecte recentele evoluții în materie de politică și nevoile de finanțare ale statelor membre va genera o valoare adăugată semnificativă, deoarece va contribui la atenuarea presiunii exercitate asupra statelor membre cele mai afectate de fluxurile de migrație și de azil și, prin urmare, asupra Uniunii în ansamblul său.
            
            
               (7)Pentru ca această acțiune specifică să poată fi aplicată rapid, având în vedere nevoile urgente de finanțare identificate, regulamentul ar trebui să intre în vigoare în ziua următoare datei publicării în Jurnalul Oficial al Uniunii Europene.
            
         
         
            
               (8)Prin urmare, Regulamentul (UE) nr. 515/2014 ar trebui modificat în consecință, 
            
            
               ADOPTĂ PREZENTUL REGULAMENT:
            
            
               Articolul 1
            
            
               În anexa II la Regulamentul (UE) nr. 515/2014 se adaugă următorul punct 3:
            
            
               „3. Activitățile de control la frontiere, cum ar fi verificările la frontiere și măsurile de supraveghere a frontierelor în zonele care se confruntă sau care s-ar putea confrunta cu o presiune ridicată și/sau disproporționată exercitată de migrație, inclusiv activitățile legate de instituirea, dezvoltarea și operarea unor zone hotspot, astfel cum sunt definite la articolul 2 punctul 10 din Regulamentul (UE) 2016/1624
                  7
               , precum și, dacă este necesar, sprijinirea activităților de gestionare a frontierelor în țări terțe.”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles, 15.10.2019
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (JO L 150, 20.5.2014, p. 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        JO L 150, 20.5.2014, p. 143.
               
               
                  
                     (5)
                  
                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 112).
               
               
                  
                     (6)
                  
                        Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).
               
               
                  
                     (7)
                  
                        Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).